ธนาคารอาคารสงเคราะห์ เปิดประมูลทรัพย์ออนไลน์กว่า 6,000 รายการ วันเสาร์ที่ 27 มีนาคมนี้
นายฉัตรชัย ศิริไล กรรมการผู้จัดการ ธนาคารอาคารสงเคราะห์ (ธอส.) เปิดเผยว่า ธอส. กำหนดจัดงาน "ประมูลขายบ้านมือสอง ลดยิ่งใหญ่ ประจำปี 2564" หรือ งานประมูลบ้านมือสอง (ทรัพย์ NPA) ในวันเสาร์ที่ 27 มีนาคม นี้ โดยนำทรัพย์ทั่วประเทศมาออกประมูลจำนวน 6,136 รายการ ทุกระดับราคาและหลากหลายประเภท ทั้งบ้านเดี่ยว บ้านแฝด ทาวน์เฮ้าส์ ห้องชุด แฟลต อาคารพาณิชย์ และที่ดินเปล่า แบ่งเป็นทรัพย์ที่ตั้งอยู่ในพื้นที่กรุงเทพฯ และปริมณฑล จำนวน 993 รายการ โดยรายการทรัพย์ที่มีราคาเริ่มต้นประมูลต่ำสุดเพียง 40,000 บาท ได้แก่ ห้องชุด ชั้นที่ 4 โครงการปลาทอง 47 อ.เมืองปทุมธานี จ.ปทุมธานี เนื้อที่ 26.25 ตรม. ส่วนทรัพย์ในภูมิภาคได้นำออกประมูลจำนวนมากกว่า 5,000 รายการ ราคาเริ่มต้นประมูลลดสูงสุดถึงร้อยละ 60 จากราคาปกติ ได้แก่ ที่ดินเปล่า ขนาดเนื้อที่ 308 ตารางวา โครงการแก่งหลวงมารีน่า อ.เมืองกาญจนบุรี จ.กาญจนบุรี ราคาเริ่มต้นประมูลต่ำสุดเพียง 440,000 บาท และรายการทรัพย์ที่มีราคาจำหน่ายต่ำสุด ได้แก่ ที่ดินเปล่า ขนาดเนื้อที่ 100 ตารางวา โครงการคุ้มทอง 1 อ.ปราณบุรี จ.ประจวบคีรีขันธ์ ราคาเริ่มต้นประมูล 70,000 บาท ทั้งนี้ ธอส. เชื่อว่าการประมูลแบบออนไลน์ในครั้งนี้ จะยังคงได้รับความสนใจจากผู้ที่กำลังเลือกที่อยู่อาศัยเป็นของตัวเอง ซึ่งบ้านมือสองถือเป็นอีกหนึ่งทางเลือกที่ดีในขณะนี้สะท้อนได้จากในปี 2563 ที่ผ่านมา ธนาคารสามารถจำหน่ายทรัพย์ได้ถึง 3,510 ล้านบาท และคาดว่าภายในปี 2564 จะขายทรัพย์ได้ไม่ต่ำกว่า 4,000 ล้านบาท เพราะตลอดทั้งปีนี้ ธอส.จะเปิดประมูลทรัพย์แบบออนไลน์ประจำทุกเดือน รวมถึงมีการจัดงานขายทรัพย์ตามภูมิภาคต่าง ๆ ขณะที่ราคาบ้านมือสองของธนาคาร นอกจากจะมีราคาคุ้มค่าแล้ว ลูกค้ายังได้รับส่วนลด On Top (กรณีโอนกรรมสิทธิ์ในระยะเวลาที่กำหนด) อีกด้วย สำหรับผู้ที่สนใจสามารถดาวน์โหลด Application : G H Bank Smart NPA และลงทะเบียนเข้าร่วมประมูล แบบออนไลน์ (เฉพาะลูกค้าที่ยังไม่เคยลงทะเบียน)ซึ่งการประมูล จะแบ่งออกเป็น 6 รอบ รอบละ 30 นาที สามารถดูรายละเอียดรอบการประมูล ได้บนเว็บไซต์ www.ghbhomecenter.com ส่วนผู้ชนะการประมูลจะได้รับ QR Code สำหรับติดต่อกับธนาคารเพื่อชำระเงินและทำสัญญาตามที่ธนาคารกำหนด และสามารถเลือกใช้โปรโมชั่นผ่อนดาวน์ดอกเบี้ย 0% ได้นานสูงสุด 24 เดือน หรือเทดาวน์แล้วยื่นกู้เลยก็มีสิทธิ์เลือกใช้โปรโมชั่นสินเชื่ออัตราดอกเบี้ย 0% (ภายใต้เงื่อนไขของมาตรการพิเศษที่ธนาคารฯ กำหนด)